Vântul puternic de vineri dimineață a făcut o victimă la Gura Humorului, cauza determinantă a accidentului fiind un cort al partidului AUR, amplasat în zona centrală a orașului.
Cortul dislocat de vânt a lovit-o puternic pe femeie, o vârstnică în vârstă de 82 de ani.
Din păcate, accidentul nu a fost unul minor. În urma loviturii, femeia a rămas căzută la pământ, în stare de semiconștiență.
Un echipaj SMURD ajuns la fața locului i-a acordat primul ajutor femeii, după care a transportat-o la Spitalul din Gura Humorului.
Femeia în vârstă de 82 de ani a fost diagnosticată preliminar cu un traumatism cranio-cerebral, semiconștientă.
Pacienta a fost transferată la Spitalul Județean Suceava, pentru investigații suplimentare.
Dr. Dan Teodorovici, purtătorul de cuvânt al Spitalului Județean Suceava, a transmis că pacienta de 82 de ani a fost preluată la UPU Suceava cu un traumatism cranian de nivel mediu, confuză. După investigații s-au decelat leziuni cerebrale, motiv pentru care a fost internată în secția de Neurochirurgie.